Trilogia Imperiul de sticlă

****Trilogia Imperiul de sticlă**** este o serie de romane Fantasy/SF.

Seria are la bază albumul de debut al trupei de metal melodic MAGICA, *The Scroll of Stone.*

Povestea spune că, într-un anume timp, într-un anume loc, prinţesa Alma şi-a pus o dorinţă. Totul a început între zidurile unui vechi castel, cu vorbe tainice şoptite nopţii şi reflexiei palide din oglindă. Dragonul de argint veghea neclintit cu ochii săi purpurii, apa tulbure a oglinzii tremura, iar puternicul demon Gazoh Înşelătorul îşi aştepta prada cu ghearele scoase şi cu limba-i despicată lucind roşie între colţii săi ascuţiţi.

I-a promis prinţesei frumuseţe veşnică. I-a promis că îi va umple vistieria cu aur şi că îi va aduce înţelepciunea întregii lumi la picioare; că îi va îndeplini cele mai ascunse dorințe, chiar și pe cele la care ea însăși nu îndrăznea să viseze. Ea nu trebuia decât să îi întindă mâna şi să îl elibereze din capcană.

Fermecată, neştiutoare, ea a făcut-o. În schimb, a primit doar un vis; un vis în roşu-sângeriu.

Sufletul ei s-a pierdut în Beznă. Ochii ei nu mai puteau privi lumina, carnea ei ardea la atingerea unui crucifix. Zile și nopți de-a rândul a alergat nebună pe coridoarele nesfârșite ale Palatului Imperial din Aakra, țipând ori de câte ori își zărea chipul într-o oglindă sau într-un ochi de geam. Temându-se de umbre și adieri și șoapte, ferindu-se de oameni și de fiare.

Când totul părea pierdut și noaptea părea eternă, Marele Vrăjitor Faramund a sosit înaintea Prințesei pentru a-i oferi sfaturile sale înțelepte. La îndemnul său, Alma a apucat în taină drumul spre Pădurea Tăcută, acolo unde sălășluia Salhir, regele Elfilor nemuritori. S-a întors în Cetatea Regilor după ce zăpezile se așternuseră groase peste întreg ținutul; călărea pe un cal înaripat și purta cu ea Sabia de Smarald, o armă străveche făurită de Elfi în palatele lor neștiute.

Și războiul a început. O mare alianță s-a format atunci; armatele Oamenilor și ale Elfilor, chemate de Faramund în numele prințesei Alma, s-au ridicat și au mărșăluit fără odihnă împotriva legiunilor lui Gazoh. Vânătoarea de demoni a durat ani în șir. Multe lupte s-au purtat, mult sânge a fost vărsat, demoni și eroi au căzut deopotrivă. Purtătoarea Sabiei de Smarald a călărit mereu în frunte, cu Faramund la dreapta ei; lama vrăjită ardea ca un fulger acolo unde măcelul era mai crâncen, reaprinzând speranța în sufletele cuprinse de teamă și îndoială.

Într-un sfârșit, Gazoh Înșelătorul a fost încolțit sus, la Peșterile Înalte, între crestele albe ale Munților de Gheață. Însăși Alma l-a ucis, spintecându-l cu lama vrăjită a armei elfice; l-a tăiat în bucăți și i-a ars trupul, apoi i-a împrăștiat cenușa în cele patru zări.

Barzii au cântat victoria ei. Au numit-o Ucigașul-de-Demoni. Au spus că ochii ei străluceau ca diamantele în lumina care se întorcea asupra firii...

Dar ea nu s-a mai întors.

Acțiunea celor trei volume are loc la douăsprezece veacuri după evenimentele din *The Scroll of Stone*.

Imperiul de sticlă

Alma, eroină a unor vremuri străvechi, este readusă la viață într-un viitor distopic, pentru a-și lua locul de drept pe tronul Asworului. Însă lumea cea nouă se dovedește copleșitoare pentru regina din trecut. Imperiul reunificat după un război mondial de cincizeci de ani e instabil, măcinat de amenințarea unui război civil și de o invazie dinspre sud. Iar oamenii nu mai par a fi oameni cu adevărat; dependența de tehnologie îi transformă în mașini lipsite de orice urmă de umanitate. Și nici regina nu e ceea ce pare; ea ascunde un secret teribil, care atunci, demult, a fost îngropat împreună cu ea. Narator: Alma. Volumul a fost publicat în 2018, la editura Tritonic.

**Imperiul de sticlă II: Amurg însângerat**

Profesorul Adam Leasar, de la Universitatea din Aakra, coordonează lucrările de reconstituire a volumelor și artefactelor arse în timpul invaziei Jasperienilor, când Biblioteca a fost aruncată în aer. Sosirea prințesei Alma în cetate produce agitație, la fel ca și amenințarea Jasperienilor și războiul iminent pentru controlul *Mecanismului*. În ajunul marilor bătălii, când speranțele se sting, Alma i se confesează lui Leasar, încredințându-i toate fantasmele trecutului ei neguros.

Narator: profesorul Leasar.

Volum în lucru. Se poate citi un capitol în Galaxia 42.

**Volumul de sticlă III: În zorii deșertului**

În timp ce țările de pe trei continente sunt încleștate în războiul pentru controlul *Mecanismului*, o organizație secretă acționează din umbră pentru a captura și ucide un monstru misterios, pe care Fiii lui Jasper îl adoră ca zeitate sub numele de Ishyra.

Volum în lucru